STADI 23
?Olsem Wanem Ol Witnes Oli Wokem Ol Buk?
Ol Witnes oli wantem talemaot “gud nius” long ‘olgeta man long wol, long evri kala, mo kantri, mo laen, mo lanwis.’ Taswe oli wokem ol buk long bitim 750 lanwis. (Revelesen 14:6) ?OIsem wanem oli wokem ol buk ya? I gat samfala long ol defren ples long wol we oli raetem ol stori, mo plante brata mo sista we oli stap tanem ol tok ya i go long ol lanwis blong olgeta. Olgeta evriwan oli Witnes blong Jehova.
Oli raetem long Inglis fastaem. Hed Kampani i lukaot long Ofis Blong Raetem Ol Buk we i stap long hedkwota long Amerika. Ofis ya i givim wok long samfala blong oli raetem ol defdefren stori. Sam long olgeta oli stap long hedkwota nomo, mo sam oli stap long ol narafala branj ofis long wol. I gud tumas se olgeta we oli raetem ol stori oli stap long ol defdefren ples long wol. Hemia i mekem se, ol buk blong yumi oli tokbaot samting we i pulum tingting blong ol man long olgeta ples long wol.
Oli tanem i go long ol narafala lanwis. Taem oli raetem ol stori finis long Inglis, oli jekem olgeta mo oli agri long olgeta, nao oli yusum kompiuta blong sanem olgeta oli go long ol defren ples long wol. Long ol ples ya, i gat ol tim we oli tanem ol stori ya i go long lanwis blong olgeta. Biaen oli jekem gud, mo oli ridim bakegen mo bakegen blong meksua se i stret. Ol tim ya oli traehad blong “faenem ol toktok” we i givim stret mining blong stori ya.—Prija 12:10.
Oli yusum kompiuta blong mekem wok i hareap. Kompiuta i no save tekem ples blong ol man blong raetem ol stori mo blong tanem olgeta i go long narafala lanwis. Be kompiuta i givhan bigwan blong mekem wok ya i hareap. Oli putum ol diksonari long kompiuta, mo oli putum ol narafala samting tu we man blong tanem ol tok i nidim blong lukaot moa save. Ol Witnes blong Jehova oli wokem wan spesel program blong kompiuta we oli kolem MEPS (Multilanguage Electronic Publishing System). Fastaem ol transleta oli tanem ol tok i go long plante handred lanwis. Biaen, samfala oli yusum MEPS blong putum gud ol tok ya wetem ol pija oli go long stret ples blong olgeta. Long fasin ya, oli mekemrere ol buk blong printim olgeta.
I gat sam lanwis we sam taosen man nomo oli toktok long hem. Be ol Witnes oli mekem bigfala wok blong tanem ol tok i go long ol lanwis ya tu. ?From wanem oli wok had olsem? From we Jehova i ‘wantem sevem olgeta man, mo i wantem we olgeta man oli save trutok blong hem.’—1 Timoti 2:3, 4.
?Olsem wanem ol Witnes oli raetem ol buk?
?From wanem oli tanem ol buk i go long plante lanwis?
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn